Puerto Plata (kaupunki)

Puerto Plata eli koko nimeltään San Felipe de Puerto Plata on samannimisen provinssin pääkaupunki Dominikaanisessa tasavallassa. Se sijaitsee maan pohjoisosassa Atlantin rannalla. Kaupunki on vientisatama ja sen lähellä siajitsee rantalomakohteita. Vuonna 2022 kaupungin asukasluku oli 162 093.
Maantiede.
Puerto Plata sijaitsee Dominikaanisen tasavallan luoteisosassa Puerto Platan provinsissa Atlantin valtamereen kuuluvan matalan lahden rannikolla 793 metrin korkuisen Pico Isabel -vuoren juurella.
Historia.
Hispaniolan ensimmäinen espanjalainen siirtokunta La Isabela perustettiin noin 50 kilometriä nykyistä Puerto Platan kaupungista länteen Kristoffer Kolumbuksen toisella matkalla alueelle vuonna 1493. Puerto Plata perustettiin vuonna 1502. Samalla rakennettiin edelleen pystyssä oleva Fortaleza San Felipen linnoitus kaupungin satamaan. Puerto Platasta tuli Hispaniolan pohjoisrannikon merkittävin satama. Paikka oli kaukana saaren espanjalaisesta hallinnollisesta keskuksesta Santo Domingossa ja heikon keskushallinnon myötä 1500-luvulla alueella vaikuttivat bukkaneerit. Keskushallinto yritti puuttua bukkaneerien laittomaan kauppatoimintaan tyhjentämällä Hispaniolan pohjois- ja länsiosia sen asukkaista. Puerto Plata tyhjennettiin vuonna 1606. Kaupungin hylkääminen jäi kuitenkin lyhytaikaiseksi ja asukkaat palasivat nopeasti.
11. toukokuuta 1800 Yhdysvaltojen ja Ranskan käydessä virallisesti julistamatonta merisotaa yhdysvaltalainen "USS Constitution" iski Puerto Platan satamaan kaapaten kaksi satamaan paennutta ranskalaista laivaa. Dominikaanisen tasavallan toisen itsenäisyyssodan aikana vuonna 1863 espanjalaiset hävittivät lähes koko kaupungin. Vain vankilana toiminut vanha linnoitus satamassa jäi pystyyn. Kun kaupunkia rakennettiin myöhemmin uudelleen se sai viktoriaanisen ilmeen. Kaupungissa asui tuon ajan kaksi vaikutusvaltaista poliitikkoa, Gregorio Luperón ja Ulises Heureaux. Satamasta oli kehkeytynyt Cibaon alueen tupakan merkittävä vientisatama.
Kaupungin talous taantui 1900-luvun alkupuolella, mutta sen vanha viktoriaaninen kesksuta on säilynyt nykyaikaan saakka. Diktaattori Rafael Trujillon kaudella kaupungin linnoitusta käytettiin edelleen vankilana, jonne päätyi Trujillon poliittisia vastustajia. Kuuluisaksi tuli Mirabalin sisaruksien tapaus. Vankilaan päätyneitä aviomiehiään tapaamassa olleet Minerva, Patria ja María Mirebal surmattiin paluumatkallaan 25. marraskuuta 1960. Murhasta olviat vastuussa Trujillon kätyrit. Tapaus sai kansainvälistä huomiota.
Talous ja liikenne.
Kaupungin sataman kautta kulkee muun muassa kahvia, tupakkaa, banaaneja ja sokeriruokoa. Myös kalastus on tärkeä elinkeino. Kaupungissa on myös vapaakauppa-alue. Maataloustuotteiden viennin ohella matkailusta on tullut merkittävä elinkeino. Kaupungin vieressä sen itäpuolella sijaitsevat Playa Doradan ja Costa Doradan rantalomakohteet. Puerto Platassa sijaitsee myös meripihkamuseo.
Kaupunkia palvelee Puerto Platan kansainvälinen lentoasema. Maantiet yhdistävät kaupungin sisämaahan ja muualle rannikkoon. Pico Isabelin vuorelle kulkee ilmaköysirata.
Väestö.
Puerto Platan asukasluku oli vuoden 2022 väestönlaskennan mukaan 162 093. Vuonna 2010 vastaava lukema oli 118 282 ja vuonna 2002 112 036.
Kulttuuri.
Puerto Plata on ollut tunnettu dominikaanilaisen musiikin keskuksena. Kaupungista on lähtöisin monia paikallisesti kuuluisa muusikkoja, kuten Eduardo Brito ja Wilfrido Vargas.